დღეთა ქაფი
დღეთა ქაფი (ფრანგ. L'Écume des jours) 一 ფრანგი მწერლის, ბორის ვიანის 1947 წლის რომანი. მიუხედავად იმისა, რომ თხრობა სწორხაზოვანი ნარატივით მიმდინარეობს, ნაწარმოები შეიცავს სიურრეალისტურ ელემენტებს და მრავალ სიუჟეტურ ხაზს, მათ ცენტრად კი წყვილის 一 კოლინისა და ქლოეს 一 სასიყვარულო ისტორია გვევლინება. მოულოდნელად, ქლოეს უიშვიათესი ფილტვის დაავადება განუვითარდება, მისი მკურნალობა კი მხოლოდ ყვავილებით შემოიფარგლება. ბორის ვიანმა რომანზე მუშაობა 1946 წლის გაზაფხულზე დაასრულა. ერთი წლის შემდეგ, როცა წიგნი პირველად გამოიცა, ნაწარმოებმა კომერციული წარმატება ვერ ჰპოვა, რადგან ავტორმა ის საკუთარი დაბადების სახელით გამოსცა და არა ცნობილი ფსევდონიმის 一 ვერნონ სალივანის 一 ქვეშ. დღეთა ქაფი ადაპტირებულია სამ მხატვრულ ფილმად და ორ საოპერო ნამუშევრად.